- ዎጋ
- <
- 19
- >

19
ጌሻተꬃነ ልከ ፕርዳ ህገቱዋ
1 መꬍና ጎዳይ ሙሳ ሀዋዳን ያጌዳ፤ 2 “እስራኤልያ አሳዉ ኡባዉ ሀዋዳን ያጋደ ኦዳ፤ ‘ታን፥ መꬍና ጎዳይ፥ ህንተ ጾሳይ ጌሻ ግድያ ድራዉ፥ ህንተካ ጌሻ ግድተ። ዎጋ 11:44-45፤ 1 ጰጽ. 1:16
3 “ ‘ህንተፐ እቱነ አተናን ባረ አባነ ባረ ዳዮ ቦንቾ፤ ታ ሳምባታቱዋካ ቦንችተ። ታን፥ ጾሳይ፥ ህንተ ጾሳ። ከሳ 20:8፣ 12፤ ዛረ. 5:12፣ 16
4 “ ‘ታና አጊደ ኤቃቶ ጎይኖፕተ፤ ዎይ ቃይ ብራታፐ ሲልሴዳ፥ ጾሳቱዋ ህንተንቶ መꬎፕተ። ታን፥ መꬍና ጎዳይ፥ ህንተ ጾሳ። ዎጋ 26:1፤ ከሳ 20:23፤ 34:17፤ ዛረ. 27:15
5 “ ‘ህንተ እትፐተꬃ ያርሹዋ መꬍና ጎዳዉ ያርሽያ ዎደ፥ ሄ ያርሹ ህንተ ድራዉ አከታናዳን፥ በስያዋዳን ያርሽተ። 6 ሄ ያርሹ ህንተ ያርሼዳ ጋላሳን ዎይ ዎንተꬃ ጋላሳን ሜተቶ፤ ሄዘንꬆ ጋላሳይ ጋካናዉ አቴዳዌ ደኦፐ ሄዌ ጹገቶ። 7 ሄዛንꬆ ጋላሳን አ ሞፐ፥ ሄዌ ሸነይያባ፤ ታን ሄዋ አክከ። 8 ሄዋ ምያ ኦንነ ባረ ናጋራን ኦሸቴ፤ አያዉ ጎፐ፥ እ መꬍና ጎዳዉ ጌሻ ግዴዳዋ ቱንሴዳ። ሄ አሳይ ባረ አሳ ግዶፐ ቦሄቶ።
9 “ ‘ህንተ ጋድያን ሞኬዳ ካꬃ ህንተ ጫክያ ዎደ፥ ጋድያ ጋጻ ጋካናዉ ጫኮፕተ፤ ቃይ ጫካፐ ስምና ደእያ ቃርምያካ ቃርሞፕተ። ዎጋ 23:22፤ ዛረ. 24:19-22 10 ነ ዎይንያ አይፍያ ሙለ ማጻደ ምꬃ ካሎዮፓ፤ ሳኣን ዎꬌዳ ዎይንያ አይፍያካ ማጾፓ፤ ሄዋ ህዬሳቶነ በተቶ አጋ። ታን፥ መꬍና ጎዳይ፥ ህንተ ጾሳ።
11 “ ‘ህንተ ዉኦፕተ።
“ ‘ዎርዶቶፕተ።
“ ‘እቱ እቱዋ ጭሞፕተ። ከሳ 20:15፣ 16፤ ዛረ. 5:19፣ 20
12 “ ‘ታ ሱንꬃን ዎርዱዋን ጫቆፕተ፤ ያቲደ ህንተ ጾሳ ሱንꬃ ቱንሶፕተ። ታን መꬍና ጎዳ። ከሳ 20:7፤ ዛረ. 5:11፤ ማቶሳ 5:33
13 “ ‘ነ ሾሩዋ ሱጎፓ፤ ዎይ ቦንቆፓ።
“ ‘ከራ ኦꬅያ ብታንያ ድርጉዋ ድጋደ፥ እት ቃማነ ነ ማታን አይሶፓ። ዛረ. 24:14-15
14 “ ‘ቱልያ ሸቆፓ፤ ዎይ ቃይ ቆቅያ ስንꬃን ꬉቢያዋ ዎꬆፓ፤ ሽን ኔን ጾሳዉ ያያ። ታን መꬍና ጎዳ። ዛረ. 27:18
15 “ ‘ፕርዳ ፕርዳደ ደሽሶፓ፤ ህዬሳ አ ህዬሳተꬃ ድራዉ ማዳደ ፕርዶፓ፤ ዱርያካ አ ዱረተꬃ ድራዉ ያያደ አጎፓ። ሽን ነ ሾሮ ቱማተꬃን ፕርዳ። ከሳ 23:6-8፤ ዛረ. 16:19
16 “ ‘ነ አሳ ግዶን ኢታ ዝግርሳ አካደ ዩዮፓ።
“ ‘ነ ሾሩዋ ዎꬍያዋ አያነ ኦꬆፓ። ታን መꬍና ጎዳ።
17 “ ‘ነ እሻ ነ ዎዛናን እጾፓ።
“ ‘ነ ሾሩዋ ጋሱዋን ኔን ናጋራ ኦና ማላ፥ አ ሴራ።
18 “ ‘ኩሽያ ጭጎፓ፤ ቃይ ነ አሳፐ እቶነ ኡሉዋን ቅምያ ኦይቆፓ። ሽን ነ ሾሩዋ ነ ሁጲያዳን ሲቃ። ታን መꬍና ጎዳ። ማቶሳ 5:43፤ 19:19፤ 22:39፤ ማር. 12:31፤ ሉቃሳ 10:27፤ ሮመ 13:9፤ ጋላ. 5:14፤ ያቆባ 2:8
19 “ ‘ታ አዛዞቱዋ ናጋ።
“ ‘ነ መህያፐ እት ቆሞ መህያ ሀራ ቆሞ ዱማ መህያን ብራስሶፓ።
“ ‘እት ሾይቃን ላኡ ቆሞ ዘረꬃ ዘሮፓ።
“ ‘ቃይ ላኡ ቆሙዋፐ ዳደቴዳ ማዩዋ ማዮፓ። ዛረ. 22:9-11
20 “ ‘እት አሳይ ሀራ አሳ ገላናዉ ጊጋ ኡቴዳ ዳንጋጽራትና ግሶፐ፥ ቃይ ሄ ዳንጋጽራታካ ባረ ዳንጋጽረተꬃፐ ዎዘታቤናኖ ግዶፐ፥ ኡንቱንቱ ሙረታናዉ በሴ፤ ሽን እዛ ባረ ዳንጋጽረተꬃፐ ዎዘታቤና ድራዉ፥ ኡንቱንታ ዎꬋናዉ ኮሸና። 21 ግዶፐነ ሄ ብታኒ ባረ ናቁዋ ያርሾ ግድያ ዶርሳ ኦርግያ ጾሳ ዱንካንያኮ መꬍና ጎዳ ስንꬃ አሆ። 22 ቄሲ ሄ ናቁዋ ያርሹዋ ዶርሳ አኪደ፥ ብታኒ ኦꬄዳ ናጋራ መꬍና ጎዳ ስንꬃን አቶ ጊሴ፤ እ ኦꬄዳ ናጋራይካ አቶ ጌተታና።
23 “ ‘ህንተ ካናነ ቢታ ገልያ ዎደ፥ አይፍያ ምያ አይ ቆሞ ምꬃ ቶኮፐካ፥ ሄ ምꬃ አይፍያ ሜተተናዋዳን ፓይድተ፤ ሄዙ ላይꬃይ ዉራናዉ ሄ ምꬃ አይፊ ሜተተና፤ አ ሞፕተ። 24 ኦይደንꬆ ላይꬃን ሄ ምꬃ አይፊ ኡባይ መꬍና ጎዳዉ ጋላታ ሺሽያ ጌሻ ያርሹዋ ግዳናዋ። 25 ሽን ሄ ምꬃ አይፊ ህንተንቶ ሎይꬅ ዳራና ማላ፥ እቼሸንꬆ ላይꬃ አይፍያ ሚተ። ህንተ ሀዋዳን ኦꬆፐ፥ ህንተ ምꬃ አይፊ ዳራና። ታን መꬍና ጎዳይ ህንተ ጾሳ።
26 “ ‘ሱꬃይ አ ግዶን ደእያ አይ አሹዋካ ሞፕተ።
“ ‘ካዮፕተ ዎይ ሻሬቾፕተ። ዶመꬃ 9:4፤ ዎጋ 7:26-27፤ 17:10-14፤ ዛረ. 12:16፣ 23፤ 15:23፤ 18:10
27 “ ‘ህንተ ሁጲያ ብናና ጋርሳና ዩሽ አꬂደ ቃንጾፕተ፤ ቃይ ህንተ ቡቻካ ዩሽ አꬂደ ቃንጾፕተ። ዎጋ 2:5፤ ዛረ. 14:1
28 “ ‘ሀይቄዳ አሳ ድራዉ ህንተ ቦላ ቃንጸሬꬆፕተ፤ ዎይ ጫቻ ማላታ ህንተ ቦላን ከሶፕተ። ታን መꬍና ጎዳ።
29 “ ‘ቢታይ ዎዳላ ቱናተꬃን ኩሜዳዋ ግደና ማላ፥ ነ ናቶ ሻርሙጻ ኦሶ አꬃ እማደ ቱንሶፓ። ዛረ. 23:17
30 “ ‘ታ ሳምባታቱዋ ቦንችተ፤ ታዉ ጎይንያ ሳኣካ ቦንችተ። ታን መꬍና ጎዳ። ዎጋ 26:2
31 “ ‘ሞይትልያ ሃሳይስያዋንቱኮነ ሻሬቾቱዋኮ ቦፕተ፤ ህንተ ቱነና ማላ ኡንቱንታ ኮዮፕተ። ታን፥ መꬍና ጎዳይ፥ ህንተ ጾሳ። ዛረ. 18:11፤ 1 ሳሜላ 28:3፤ 2 ካታ. 23:4፤ ኢሳ. 8:19
32 “ ‘ፑሉሜዳ አሳነ ጭሜዳ አሳ በእያ ዎደ ኡቴዳ ሳኣፐ ደንዳ ኤቃ፤ ኡንቱንታ ቦንቻ፤ ነ ጾሳዉ ያያ። ታን መꬍና ጎዳ።
33 “ ‘ህንተ ጋድያን ህንተናና ደእያ በተቱዋ ቦላን ሱገꬃባ ኦꬆፕተ።ከሳ 22:21፤ ዛረ. 24:17-18፤ 27:19 34 ህንተ ጋድያን ህንተናና ደእያ በተ አሳ ህንተ ቢታ አሳዳን ጼልተ፤ አ ህንተ ሁጲያዳን ሲቅተ። አያዉ ጎፐ፥ ህንተካ ካሰ ግብጼ ጋድያን በተ ግዲደ ደኤድታ። ታን፥ መꬍና ጎዳይ፥ ህንተ ጾሳ።
35 “ ‘ህንተ ጌሳ ልክያባን፥ ሚዛናን ዎꬂደ ልክያባንነ ማክያባን ዎርዶቶፕተ። ዛረ. 25:13-16፤ ሌም. 20:10፤ ህዝ. 45:10 36 ህንተ ኪሉዋ ሚዛናይ፥ ህንተ ማክያባይነ ልክያ ሚሻቱ ኡባይ ልከ ግድኖ። ታን ህንተና ግብጼ ጋድያፐ ከሳደ አሄዳ መꬍና ጎዳ ህንተ ጾሳ። 37 ህንተ ታ ህግያነ ታ አዛዙዋ ኡባ ናግተነ ኦꬅተ። ታን መꬍና ጎዳ ያጋ’ ” ያጌዳ።

- ዎጋ
- <
- 19
- >

19:2 ዎጋ 11:44-45፤ 1 ጰጽ. 1:16

19:3 ከሳ 20:8፣ 12፤ ዛረ. 5:12፣ 16

19:4 ዎጋ 26:1፤ ከሳ 20:23፤ 34:17፤ ዛረ. 27:15

19:9 ዎጋ 23:22፤ ዛረ. 24:19-22

19:11 ከሳ 20:15፣ 16፤ ዛረ. 5:19፣ 20

19:12 ከሳ 20:7፤ ዛረ. 5:11፤ ማቶሳ 5:33

19:13 ዛረ. 24:14-15

19:14 ዛረ. 27:18

19:15 ከሳ 23:6-8፤ ዛረ. 16:19

19:18 ማቶሳ 5:43፤ 19:19፤ 22:39፤ ማር. 12:31፤ ሉቃሳ 10:27፤ ሮመ 13:9፤ ጋላ. 5:14፤ ያቆባ 2:8

19:19 ዛረ. 22:9-11

19:26 ዶመꬃ 9:4፤ ዎጋ 7:26-27፤ 17:10-14፤ ዛረ. 12:16፣ 23፤ 15:23፤ 18:10

19:27 ዎጋ 2:5፤ ዛረ. 14:1

19:29 ዛረ. 23:17

19:30 ዎጋ 26:2

19:31 ዛረ. 18:11፤ 1 ሳሜላ 28:3፤ 2 ካታ. 23:4፤ ኢሳ. 8:19

19:33 ከሳ 22:21፤ ዛረ. 24:17-18፤ 27:19

19:35 ዛረ. 25:13-16፤ ሌም. 20:10፤ ህዝ. 45:10

© 2011 WBT